
	הוספת פרק ה'2
	1.
	בחוק מידע גנטי, התשס"א–2000[footnoteRef:2] (להלן – החוק העיקרי), אחרי סעיף 28יז יבוא: [2:  ס"ח התשס"א, עמ' 62] 


	
	
	"פרק ה'2: עריכת בדיקה גנטית לאיתור בן משפחה

	
	
	מטרה
	28יח.
	מטרת פרק זה היא הקמת מאגר מידע גנטי שישמש את מי שעלו לישראל או נולדו בה מיום ה' באייר התש"ח (14 במאי 1948) עד יום ל' בכסלו התש"ך (31 בדצמבר 1959) לשם איתור בני משפחתם שנסיבות היעלמותם לא נודעו, והם סבורים שבני משפחתם או קרוביהם של בני משפחתם בחיים.

	
	
	הגדרות
	28יט.
	בפרק זה, "בן משפחה" – אב, אם, ילד, ילדה, אח, אחות, לרבות צאצאיהם של אלה.

	
	
	הקמת מאגר מידע גנטי
	28כ.
	השר יקים במשרד הבריאות מאגר מידע גנטי (בפרק זה – מאגר המידע) והוא רשאי שמאגר כאמור ינוהל בבית חולים רשום לפי פקודת בריאות העם.

	
	
	מתן דגימת DNA לשם בדיקה גנטית לקשרי משפחה
	28כא.
	כל אדם שמלאו לו 18 שנה זכאי לתת דגימת DNA לשם בדיקה גנטית לקשרי משפחה עם קרוביהם או בני משפחתם, בהתאם למטרת פרק זה; דגימה כאמור ותוצאות הבדיקה הגנטית לקשרי משפחה יישמרו במאגר המידע.

	
	
	קבלת מידע ממאגר המידע
	28כב.
	(א)	אדם שנתן דגימת DNA לפי סעיף 28כא זכאי לקבל מידע ממאגר המידע אם מתקיימים קשרי משפחה עם קרוב או בן משפחה אחר שנתנו דגימת DNA כאמור. 

	
	
	
	
	(ב)	קיבל אדם הודעה ממאגר המידע לפי סעיף קטן (א), לפיה הוא קרוב של אדם אחר הרשום במאגר המידע, זכאי הוא לקבל ממאגר המידע את פרטיו המזהים של קרובו או של בן משפחה אחר או דרך ההתקשרות עמם אם היא שמורה במאגר המידע.

	
	
	
	
	(ג)	על אף האמור בסעיף קטן (א), מאגר מידע רשאי שלא למסור לאדם מידע, מלא או חלקי,  ממאגר המידע אם ידיעתו עלולה לגרום נזק חמור לבריאותו הגופנית או הנפשית של האדם או לסכן את חייו.

	
	
	מחיקת מידע ממאגר המידע
	28כג.
	אדם שנתן דגימת DNA לפי סעיף 28כא רשאי, בכל עת, להורות למאגר המידע למחוק את כל המידע בעניינו שנמצא במאגר המידע.

	
	
	איסור שימוש במידע
	28כד.
	לא ייעשה שימוש במידע שבמאגר המידע והוראות פרק ז' לא יחולו לעניין פרק זה. 

	
	
	תקנות – פרק ה'2
	28כה.
	השר, באישור ועדת המדע, רשאי לקבוע הוראות לעניין פרק זה בעניינים אלה: 

	
	
	
	
	(1)	אופן מתן הסכמה מדעת, לרבות קביעת טופס למתן הסכמה כאמור;

	
	
	
	
	(2)	דרכי מסירת המידע למאגר המידע ואופן מסירתו;

	
	
	
	
	(3)	הפעלת מאגר המידע, שמירת המידע המצוי בו ואופן מסירת המידע לפי סעיף 28כב;

	
	
	
	
	(4)	קביעת אגרות עבור לקיחת דגימת ה-DNA, ביצוע הבדיקה הגנטית לקשרי משפחה וקבלת מידע ממאגר המידע;

	
	
	
	
	(5)	מקרים שבהם אדם יהיה פטור מאגרה לפי פסקה (4)."

	תיקון סעיף 38
	2.
	בסעיף 38(א)(1) לחוק העיקרי, במקום "או 23" יבוא " 23 או 28כב".


דברי הסבר
פרשת היעלמותם של ילדים מבין עולי תימן היא פרשה שעדיין מסעירה את החברה הישראלית מאז קום המדינה, גם לאחר מספר ועדות חקירה בעניין שהאחרונה שבהן היתה בשנת 2001 (ועדת החקירה הממלכתית בעניין פרשת היעלמותם של ילדים מבין עולי תימן בשנים 1954-1948; להלן- ועדת החקירה).
בשנים האחרונות עלה הנושא על סדר היום הציבורי מחדש, בין היתר עם פרסום הפרוטוקולים ומסקנות וועדת החקירה בסוף שנת 2016 ועם הקמתה, בכנסת העשרים, של הוועדה המיוחדת לפרשת היעלמותם של ילדי תימן, מזרח והבלקן (להלן- הוועדה המיוחדת) והגילויים שעלו מדיוניה.  התגובה הציבורית למידע שעלה ממסמכי ועדת החקירה ודיוני הוועדה המיוחדת מעידה שהפצע טרם הגליד ולרבים מקרב עולי תימן ואף מתפוצות אחרות סיפורים בעלי מאפיינים דומים שבהם נאמר למשפחה של ילוד או של פעוט, שהובא לטיפול רפואי, שהוא נפטר בלי שבני המשפחה ראו את גופת היילוד או הפעוט – ולמעשה, אותו יילוד או פעוט נמסרו לזוגות חשוכי ילדים. 
דוח ועדת החקירה הממלכתית לא מצא ממצאים חד משמעיים שתומכים בטענה שהעלו אנשים מקרב עולי תימן, ובהצעת חוק זו מוצע להשתמש בידע הטכנולוגי המצוי ברשותנו כדי להקים מאגר מידע שבו ירוכזו ויוצלבו דגימות DNA שיתנו אנשים שסבורים, שהם או קרוביהם הוצאו מרשות משפחותיהם שלא כדין, כדי לבדוק באמצעים אובייקטיביים האם יש ביסוס לטענות שעמדו בבסיס הקמת ועדת החקירה הממלכתית מחד גיסא, ולאחד בין מוסרי הדגימה ככל שמתקיימים ביניהם קשרי משפחה, מאידך גיסא. 
מוצע שמאגר המידע הגנטי יוקם במשרד הבריאות או בבית חולים רשום ובו יהיו רשאים בגירים לתת דגימת DNA לשם ביצוע בדיקה גנטית לקשרי משפחה שתוצלב עם דגימות DNA שיתנו בגירים אחרים – והכל ליישום מטרת הפרק המוצע.
אדם שנתן דגימת DNA יהיה זכאי לברר אם מתקיימת התאמה עם אנשים אחרים שמסרו דגימת DNA למאגר, אולם מאגר המידע יהיה רשאי שלא להעביר מידע ממאגר המידע לאדם שנתן דגימת DNA אם מסירת המידע עלולה לגרום נזק חמור לבריאותו הגופנית או הנפשית של האדם או לסכן את חייו. 
כן מוצע להסמיך את שר הבריאות, באישור ועדת המדע והטכנולוגיה של הכנסת, לקבוע תקנות ליישום הפרק המוצע, לרבות קביעת אגרות ופטור מהן.  
הצעת חוק זהה הונחה על שולחן הכנסת העשרים ושלוש על ידי משה גפני וקבוצת חברי הכנסת (פ/2261/23).
הצעות חוק דומות בעיקרן הונחו על שולחן הכנסת החמש-עשרה על ידי חבר הכנסת צבי הנדל וקבוצת חברי הכנסת (פ/3389), על שולחן הכנסת השש-עשרה על ידי חברי הכנסת מיכאל נודלמן ויורי שטרן (פ/486) ועל ידי חבר הכנסת צבי הנדל (פ/2663) ועל שולחן הכנסת העשרים על ידי חבר הכנסת אורי מקלב וקבוצת חברי הכנסת (פ/3638/20).
[bookmark: _GoBack]הצעת החוק זהה לפ/2261/23 ולפיכך לא נבדקה מחדש על ידי הלשכה המשפטית של הכנסת. 

